b'\n_START_ARTICLE_\nGiacomo Bresadola\n_START_SECTION_\nTinere\xc8\x9bea\n_START_PARAGRAPH_\nGiacopo s-a n\xc4\x83scut  \xc3\xaentr-o familie de fermieri \xc3\xaen apropiere de Trento, pe atunci parte a imperiului habsburgic, p\xc4\x83rin\xc8\x9bii lui fiind Simone \xc8\x99i Domenica Bresadola. B\xc4\x83iatul care a ar\xc4\x83tat deja de mic un interes \xc3\xaen botanic\xc4\x83 a frecventat mai \xc3\xaent\xc3\xa2i \xc8\x99coala primar\xc4\x83 \xc3\xaen Mezzana, apoi, \xc3\xaen anul 1856, a fost trimis de tat\xc4\x83l s\xc4\x83u la fratele acestuia, preot la Cloz \xc3\xaen Val di Non (ast\xc4\x83zi \xc3\xaen regiunea Trentino-Tirolul de Sud), pentru a\xc8\x99i continua educa\xc8\x9bia. Dar deja \xc3\xaen 1857, p\xc4\x83rintele sa mutat la Montichiari \xc3\xaen provincia Brescia, unde  a devenit un comerciant de bronz, lu\xc3\xa2nd feciorul cu el. La doisprezece ani, Giacomo a fost trimis s\xc4\x83 studieze la Institutul Tehnic din Rovereto \xc8\x99i Trento. Acolo a fost frunta\xc8\x99ul clasei timp de patru ani la r\xc3\xa2nd.\n_START_SECTION_\nPreotul\n_START_PARAGRAPH_\nDezam\xc4\x83git de faptul, c\xc4\x83 \xc3\xaen examenele de bacalaureat la renumitul Imperial Regio Ginnasio di Trento a fost numai al doilea, el n-a mai vrut s\xc4\x83 studieze \xc3\xaen materii tehnice \xc8\x99i a  intrat \xc3\xaen seminarul teologic de la Trento (1866). Numai patru ani mai t\xc3\xa2rziu a fost hirotonit preot. A \xc3\xaenceput ca capelan \xc3\xaen Baselga di Pin\xc3\xa8, apoi a slujit la Roncegno Terme, \xc3\xaen fine, \xc3\xaen anul 1874 a fost numit paroh de Magr\xc3\xa0s \xc3\xaen municipiul Mal\xc3\xa8 din Val di Sole._NEWLINE_\xc3\x8en anul 1885, a fost transferat la Trento, la curia episcopal\xc4\x83, unde a fost numit administrator al Capitolului Catedralei, o func\xc8\x9bie care a \xc3\xaendeplinit-o p\xc3\xa2n\xc4\x83 la pensionarea sa la sf\xc3\xa2r\xc8\x99itul anului 1910._NEWLINE_La aniversarea a 80 de ani de via\xc8\x9b\xc4\x83, el a fost distins cu demnitatea unui canonic de onoare.\n_START_SECTION_\nMicologul\n_START_PARAGRAPH_\nCur\xc3\xa2nd dup\xc4\x83 preluarea conducerii parohiei de la Mal\xc3\xa8, s-a dedicat studiului de botanic\xc4\x83 aprofund\xc3\xa2nd cuno\xc8\x99tin\xc8\x9bele sale despre mu\xc8\x99chi \xc8\x99i licheni, apoi a \xc3\xaenceput studiul ciupercilor sub impulsul p\xc4\x83rintelui Giovanella da Cembra, unui c\xc4\x83lug\xc4\x83r capucin din m\xc4\x83n\xc4\x83stirea Mal\xc3\xa8, c\xc4\x83ruia ia dedicat ulterior o nou\xc4\x83 specie de bure\xc8\x9bi, Omphalia giovanellae, sin. Clitopilus giovanellae (Bres.) Sing._NEWLINE_Dup\xc4\x83 pensionarea sa \xc3\xaen 1910, Bresadola a continuat activitatea de micolog. S-a ocupat cu lucr\xc4\x83rile lui Gustavo Venturi (1830-1898) \xc8\x99i Carlo Vittadini (1800-1865). Dar evenimentul decisiv pentru cercet\xc4\x83rile sale micologice \xc3\xaen Trentino a fost scrisoarea sa c\xc4\x83tre profesorul de botanic\xc4\x83 de la Universitatea din Padova, Pier Andrea Saccardo (1845-1920), \xc3\xaen care a solicitat s\xc4\x83 aib\xc4\x83 voie de a \xc3\xaentrebuin\xc8\x9ba lucr\xc4\x83rile acestuia, profesorul d\xc3\xa2ndu-i disponibilitatea sa. De atunci, de fapt, s-a n\xc4\x83scut o prietenie fructuoas\xc4\x83 precum \xc8\x99i o colaborare de lung\xc4\x83 durat\xc4\x83 \xc3\xaentre cei doi. \xc3\x8en colaborare cu Saccardo a publicat la Padova lucrarea Mycromycetes Tridentini, unde sunt tratate mai mult de 300 de specii (1889)._NEWLINE_Dar Saccardo nu a fost singura persoan\xc4\x83 de contact. Bresadola a \xc3\xaenceput s\xc4\x83 colaboreze cu reviste botanice conduc\xc4\x83toare din Europa precum numero\xc8\x99i micologi de renume interna\xc8\x9bional. Printre ace\xc8\x99tia sunt de amintit Lucien Qu\xc3\xa9let, Narcisse Th\xc3\xa9ophile Patouillard, \xc3\x89mile Boudier, Sydow, Henning, Barla \xc8\x99i Massalongo. De o importan\xc8\x9b\xc4\x83 crucial\xc4\x83 a fost rela\xc8\x9bia cu Bourdot \xc8\x99i Galzin \xc3\xaen studiul \xc3\xaentreprins de c\xc4\x83tre cei doi micologi francezi despre Aphyllophorales._NEWLINE_At\xc3\xa2t num\xc4\x83rul mare de ciuperci noi pe care le-a g\xc4\x83sit \xc3\xaen timpul excursiilor sale \xc8\x99i contactul cu diver\xc8\x99i micologi al timpului a dus la un interes specific \xc3\xaen micologie. Mai ales descrierile sistematice ale speciilor de ciuperci au avut mare influen\xc8\x9b\xc4\x83 privind cuno\xc8\x99tin\xc8\x9bele ciupercilor._NEWLINE_\xc3\x8en anul 1927, doi ani \xc3\xaenaintea mor\xc8\x9bii sale, Universitatea din Padova l-a numit Doctor honoris causa. Marele micolog a decedat  \xc3\xaen casa sa modest\xc4\x83 la Trento, \xc3\xaen timp ce lucra la opera sa Iconographia Mycologica care a fost ulterior completat\xc4\x83 post-mortem prin eforturile societ\xc4\x83\xc8\x9bii botanice italiene \xc8\x99i ale Muzeului de Istorie Natural\xc4\x83 din Trento.\n_START_SECTION_\nOnoruri\n_START_PARAGRAPH_\n\xc3\x8en afar\xc4\x83 de a fi un fondator al asocia\xc8\x9biei franceze de micologie (Soci\xc3\xa9t\xc3\xa9 mycologique de France) \xc8\x99i membru al Academiei Pontificale de Lincei, Bresadola a primit \xc3\xaen via\xc8\x9b\xc4\x83 multe onoruri, printre care: membru de onoare al Societ\xc4\x83\xc8\x9bii Italiene de Botanic\xc4\x83, membru al "Societ\xc4\x83\xc8\x9bii Botanice ale Americii", membru corespondent de onoare al British Mycological Society precum membru de onoare al Deutsche Gesellschaft f\xc3\xbcr Pilzkunde._NEWLINE_O strad\xc4\x83 a fost numit\xc4\x83 dup\xc4\x83 el \xc3\xaen onoarea lui la Mal\xc3\xa8, mai departe sunt denumite dup\xc4\x83 el Comitetul \xc8\x98tiin\xc8\x9bific G. Bresadola precum Grupului Micologic G. Bresadola. \xc3\x8en ambele institu\xc8\x9bii cunoscutul micolog Bruno Cetto a fost pre\xc8\x99edinte._NEWLINE_Pe 13 septembrie 1930, \xc3\xaen timpul unei sesiuni a Societ\xc4\x83\xc8\x9bii Botanice Italiene care a avut loc \xc3\xaen Trento la Muzeul de Istorie Natural\xc4\x83, a fost dezvelit un monument de marmur\xc4\x83 \xc3\xaen pia\xc8\x9ba Dante, dedicat marelui savant. Senatorul Marconi \xc8\x99i to\xc8\x9bi reprezentan\xc8\x9bii autorit\xc4\x83\xc8\x9bilor au fost prezen\xc8\x9bi la aceast\xc4\x83 ceremonie, la care politicianul l-a numit \xe2\x80\x9ecel mai renumit micolog din lume\xe2\x80\x9d.\n_START_SECTION_\nPublica\xc8\x9bii (selec\xc8\x9bie)\n_START_PARAGRAPH_\nBresadola a contribuit extraordinar de mult la dezvoltarea micologiei. Cele mai multe lucr\xc4\x83ri le-a scris \xc3\xaen limba latin\xc4\x83.'